b"\n_START_ARTICLE_\nKoalitionens civile administration i Irak\n_START_PARAGRAPH_\nDen amerikansk ledede koalitionens midlertidige administration i Irak (engelsk: Coalition Provisional Authority eller CPA) blev oprettet 21. april 2003, for at fungere som en midlertidig regering i landet, efter invasionen af Irak._NEWLINE_Administrationen blev f\xc3\xb8rst ledet af den pensionerede general Jay Garner, der ogs\xc3\xa5 havde ledet dens forg\xc3\xa6nger, afdelingen for genopbygning og humanit\xc3\xa6r hj\xc3\xa6lp (engelsk: Office for Reconstruction and Humanitarian Assistance eller ORHA), men p\xc3\xa5 grund af hans uenighed med den amerikanske regerings politik om at opl\xc3\xb8se det gamle Irakiske statsapparat totalt, blev han allerede 11. maj 2003 afl\xc3\xb8st p\xc3\xa5 posten af L. Paul Bremer. Den midlertidige administration var en underafdeling af det amerikanske forsvarsministerium._NEWLINE_Den danske repr\xc3\xa6sentant i administrationen var ministerr\xc3\xa5d Torben Gettermann._NEWLINE_Den midlertidige administration overtog mange steder i Irak Saddam Husseins gamle paladser, hvorfra de ledede Irak. Den midlertidige administration overgav magten til den irakiske overgangsregering 28. juni 2004, og blev dermed nedlagt. L. Paul Bremer forlod Irak samme dag.\n_START_SECTION_\nOpgaver\n_START_PARAGRAPH_\nCPA var ansvarlige for uddelingen af udviklingsst\xc3\xb8tte fra udviklingsfonden for Irak i \xc3\xa5ret efter invasionen. Fonden var afl\xc3\xb8seren for det tidligere olie-for-mad program, og gav blandt andet midler til iraks program for indk\xc3\xb8b af hvede, programmer for opbygning af elektricitets- og olieinfrastruktur, udstyr til iraks sikkerhedsstyrker, statslige l\xc3\xb8nninger og driften af statslige ministerier.\n_START_SECTION_\nCPA's historie\n_START_PARAGRAPH_\nCPA's f\xc3\xb8rste handling under Paul Bremer var at udstede en ordre om at alle medlemmer af baath partiet skulle fjernes fra det offentlige system i Irak. 23. maj opl\xc3\xb8ste CPA's anden ordre formelt den irakiske h\xc3\xa6r. 22. juli 2003 dannede den midlertidige administration det Irakiske Regerende R\xc3\xa5d, en samling af eksilirakere, der var modstandere af Saddam Husseins styre, og som overtog mange af opgaverne._NEWLINE_Selvom det Irakiske Regerende R\xc3\xa5d stadig var underlagt CPA, havde det stadig flere n\xc3\xb8gleansvarsomr\xc3\xa5der. Opgaverne inkluderede udpegningen af repr\xc3\xa6sentanter til FN, ministre til midlertidige poster og udarbejdelsen af en midlertidig grundlov, kendt som Transitional Administrative Law, der blev brugt til at regere det irakiske samfund indtil en permanent grundlov kunne blive skrevet og godkendt af folket._NEWLINE_14. december 2003 holdt CPA en pressekonference i Bagdads gr\xc3\xb8nne zone hvor det blev offentliggjort at Saddam Hussein var blevet fanget den foreg\xc3\xa5ende nat."